Wenner van ‘America’s Got Talent’ aangekondig  Kodi Lee (heel links) saam met sy ma nadat hy as die wenner aangekondig is. Foto: AGT Die 22-jarige Kodi Lee is Woensdagaand as vanjaar se wenner van America’s Got Talent aangekondig. Lee is blind en het outisme en was van die begin van die 14de reeks een van die voorlopers. Hy het tydens sy oudisie die beoordelaars se monde behoorlik laat oophang met sy vertolking van Leon Russell se “A Song for You” wat ook die gehoor staande gehad het. (Kyk hier na Lee se oudisie). Lee het stof in die oë van die nege ander finaliste geskop om met die prysgeld van $1 miljoen weg te stap. Suid-Afrika se Ndlovu-jeugkoor kon nie daarin slaag om die vyf topfinaliste te haal nie. Die Detroit-jeugkoor het met die tweede plek weggestap, die komediant Ryan Niemiller was derde, die akrobatiese dansgroep V. Unbeatable was vierde en die Voices of Service-kwartet vyfde. Die Ndlovu-jeugkoor van Limpopo. (Foto: Facebook) “Ons reis op AGT het tot ŉ einde gekom, maar dit is slegs die begin,” het die koor op sy amptelike Twitter-rekening gesê. “Ons is so opgewonde oor wat voorlê en ons sien uit daarna om liefde, eenheid en bowenal hoop te deel.” Die groep van 23 koorlede het tydens hul finale opvoering vroeër die week in helder geel uitrustings trots aan Afrika gebly, terwyl hulle hul weergawe van Toto se “Africa” opgevoer het. Hulle het die beoordelaars én die gehoor op hul voete gehad. “Ek bid vir een ding op hierdie program: Dat dit mense se lewens kan verander, en ek dink julle optrede het dit dalk so pas gedoen,” het die hardebaard-beoordelaar Simon Cowell gesê. Die Ndlovu-jeugkoor kom uit die Moutse-nedersetting in Limpopo en word deur Ralf Schmitt afgerig. Al die koorlede kom uit armoedige omstandighede en baie van hul ouers is oorlede, wat veroorsaak dat hulle self na hul sibbe moet omsien. Die aankondiging van die wenner: